### NN 1/2026 (2.1.2026.), Pravilnik o načinu nošenja i uporabi vatrenog oružja ovlaštenih carinskih službenika Ministarstva financija, Carinske uprave

MINISTARSTVO FINANCIJA

2

Na temelju članka 59. stavka 9. Zakona o carinskoj službi (»Narodne novine«, br. 68/13., 30/14., 115/16., 39/19., 98/19., 155/23. i 36/24.), ministar financija donosi

PRAVILNIK

O NAČINU NOŠENJA I UPORABI VATRENOG ORUŽJA OVLAŠTENIH CARINSKIH SLUŽBENIKA MINISTARSTVA FINANCIJA, CARINSKE UPRAVE

I. OPĆE ODREDBE

Članak 1.

Ovim Pravilnikom uređuju se način nošenja i uporaba vatrenog oružja od strane ovlaštenih carinskih službenika Ministarstva financija, Carinske uprave (u daljnjem tekstu: Carinska uprava) iz članka 54. stavka 1. Zakona o carinskoj službi (u daljnjem tekstu: Zakon), tijekom obavljanja nadzora za koje je nadležna Carinska uprava.

Članak 2.

(1) Ovlašteni carinski službenik iz članka 54. stavka 1. Zakona (u daljnjem tekstu: ovlašteni carinski službenik) ovlašten je nositi vatreno oružje i streljivo na cjelokupnom području Republike Hrvatske.

(2) Ovlašteni carinski službenik ovlašten je nositi vatreno oružje i streljivo dok poslove obavlja poslove u odori, a iznimno i u civilnoj odjeći ako za to postoje taktički ili operativni razlozi.

Članak 3.

(1) Ovlašteni carinski službenik ima pravo nositi, rukovati te uporabiti samo ono vatreno oružje i streljivo za koje je ovlašten, stručno osposobljen i koje je zadužio.

(2) Ovlašteni carinski službenik dužan je obavijestiti svog nadređenog rukovoditelja ako iz bilo kojeg razloga nije sposoban rukovati zaduženim vatrenim oružjem i streljivom.

Članak 4.

Ovlašteni carinski službenik mora poštivati mjere sigurnosti u rukovanju oružjem za vrijeme nošenja, rukovanja i uporabe zaduženog vatrenog oružja i streljiva.

Članak 5.

(1) Ovlašteni carinski službenik obvezan je osnovno vatreno oružje nositi u futroli na dohvatu ruke kojom rukuje vatrenim oružjem i bez streljiva u cijevi, a spremnik u oružju i pričuvni spremnik napunjen do punog kapaciteta.

(2) U slučaju kada se u obavljanju posla iz nadležnosti Carinske uprave opravdano može pretpostaviti da će se prilikom njegova daljnjeg obavljanja naći u situaciji u kojoj bi mogli biti ispunjeni uvjeti za uporabu vatrenog oružja, ovlašteni carinski službenik može ubaciti streljivo u cijev oružja prije nastavka obavljanja carinskog nadzora.

(3) Nakon što prestanu okolnosti iz stavka 2. ovoga članka, ovlašteni carinski službenik je dužan provjeriti nalazi li se streljivo u cijevi te oružje na siguran način isprazniti.

(4) Ovlašteni carinski službenik nosi pričuvni spremnik u koricama za pričuvni spremnik, na kompletu za nošenje oružja, na suprotnoj strani od futrole za oružje.

(5) Ovlašteni carinski službenik koji obavlja poslove iz nadležnosti Carinske uprave u civilnoj odjeći osnovno vatreno oružje nosi prikriveno na remenu hlača ili ispod pazuha odnosno u posebnim pojasnim torbicama.

Članak 6.

(1) Ovlašteni carinski službenik ovlašten je upotrijebiti vatreno oružje samo u slučajevima ako tijekom provođenja poslova iz nadležnosti Carinske uprave ne može na drugi način zaštititi svoj život ili život drugih osoba, odnosno ne može na drugi način odbiti izravni napad na sebe ili na druge osobe.

(2) Ovlašteni carinski službenik prije uporabe vatrenog oružja mora upozoriti osobu i izdati usmenu naredbu osobi protiv koje će upotrijebiti vatreno oružje uzvikom »Stoj carina!«, nakon toga uzvikom »Stoj, pucat ću!«, a neposredno prije uporabe vatrenog oružja, ako to okolnosti dopuštaju, mora upozoriti osobu o namjeri uporabe vatrenog oružja ispaljivanjem upozoravajućeg pucnja u zrak.

(3) Ovlašteni carinski službenik neće uputiti upozorenje i usmenu naredbu iz stavka 2. ovoga članka ako je ugrožen njegov život ili život druge osobe.

(4) Ovlašteni carinski službenik čim prestane opasnost od napada vatreno oružje više ne smije upotrijebiti.

Članak 7.

(1) Ovlašteni carinski službenik ne smije upotrijebiti vatreno oružje ako bi tako doveo u opasnost život i sigurnost drugih osoba.

(2) Iznimno od stavka 1. ovoga članka ovlašteni carinski službenik smije upotrijebiti vatreno oružje ako je uporaba vatrenog oružja jedino sredstvo za obranu od izravnog napada i opasnosti.

(3) Ovlašteni carinski službenik bez odgode mora pružiti prvu pomoć i organizirati liječničku pomoć osobi protiv koje je vatreno oružje upotrijebljeno.

II. IZVJEŠĆE O UPORABI VATRENOG ORUŽJA

Članak 8.

(1) Ovlašteni carinski službenik koji je upotrijebio vatreno oružje dužan je o tome bez odlaganja usmeno obavijestiti neposredno nadređenog službenika i u najkraćem roku podnijeti i pisano izvješće.

(2) Pisano izvješće iz stavka 1. ovoga članka mora sadržavati: vrijeme i mjesto uporabe vatrenog oružja, ime i osobne podatke osobe protiv koje je vatreno oružje upotrijebljeno, pravnu osnovu, opis događaja, eventualno nastale posljedice, ime i prezime ovlaštenog carinskog službenika koji je vatreno oružje upotrijebio i podatke o očevicima.

(3) Neposredno nadređeni službenik iz stavka 1. ovoga članka po primitku usmene obavijesti dužan je odmah obavijestiti policiju i prikupiti potrebne obavijesti o okolnostima uporabe vatrenog oružja te ih zajedno s pisanim izvješćem i mišljenjem dostaviti na ocjenu pomoćniku ravnatelja Carinske uprave, nadležnom za rad ustrojstvene jedinice u čijem je sastavu ovlašteni carinski službenik koji je upotrijebio vatreno oružje, koji će o događaju odmah izvijestiti nadležno Državno odvjetništvo ili policiju.

(4) Pomoćnik ravnatelja iz stavka 3. ovoga članka, dužan je odmah o događaju izvijestiti ravnatelja Carinske uprave, a najkasnije u roku od 24 sata od primitka pisanog izvješća podnijeti mu pisano izvješće o opravdanosti uporabe vatrenog oružja od strane ovlaštenog carinskog službenika te poduzetim mjerama.

III. ČUVANJE ORUŽJA I STRELJIVA

Članak 9.

(1) Oružje i streljivo moraju se čuvati tako da nisu dostupni osobama koje nisu ovlaštene posjedovati ga, zaključani i odvojeni u metalnom ormaru, sefu ili sličnom spremištu koje se ne može otvoriti alatom uobičajene uporabe.

(2) Oružje se čuva u prostorima ustrojstvene jedinice.

Članak 10.

(1) Kada ovlašteni carinski službenik koristi službeno prijevozno sredstvo, dužan je posebno oružje držati u ugrađenim ili prenosivim nosačima ili spremnicima za čuvanje oružja.

(2) Ako službeno prijevozno sredstvo nema ugrađene ili prenosive nosače ili spremnike za čuvanje oružja, ovlašteni carinski službenik je oružje dužan prevoziti tako da ne dovede u opasnost sebe i druge.

(3) U službenim prijevoznim sredstvima službeno oružje se ne smije ostavljati bez nadzora.

(4) Iznimno od stavka 3. ovoga članka, ako je to potrebno zbog žurnog obavljanja posla iz nadležnosti Carinske uprave, pohranjeno oružje se smije ostaviti u službenom prijevoznom sredstvu bez nadzora, ali mora biti zaključano, a oružje ne smije biti na vidljivom mjestu.

IV. ZAVRŠNE ODREDBE

Članak 11.

Danom stupanja na snagu ovog Pravilnika prestaje važiti Pravilnik o načinu nošenja i uporabi vatrenog oružja ovlaštenih carinskih službenika Ministarstva financija Carinske uprave (»Narodne novine«, broj 134/13.).

Članak 12.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/24-01/40

Urbroj: 513-02-1972/5-24-2

Zagreb, 25. studenoga 2025.

Potpredsjednik
 Vlade Republike Hrvatske
 i ministar financija
 dr. sc. Marko Primorac, v. r.